b'\n_START_ARTICLE_\nHerman Jesenhausen\n_START_PARAGRAPH_\nHerman Jesenhausen (1609 Schwelm, Westfalen, Saksa - 27. toukokuuta 1667 Vaasa) oli kauppias ja lahjoittaja._NEWLINE_Jesenhausen muutti vain 17-vuotiaana Saksasta Turkuun veljens\xc3\xa4 Petter Jesenhausenin kauppa-apulaiseksi. Pohjanmaalle h\xc3\xa4n k\xc3\xa4vi tekem\xc3\xa4\xc3\xa4n kauppamatkoja ensin veljens\xc3\xa4 ja sitten Simon Blomin asiamiehen\xc3\xa4, kunnes asettui kauppiaaksi Vaasaan 1637 ja meni siell\xc3\xa4 samana vuonna naimisiin. Jesenhausen toimi varsinkin tervan kauppiaana, Vaasan 500 l\xc3\xa4stin tervan vientikiinti\xc3\xb6st\xc3\xa4 h\xc3\xa4nell\xc3\xa4 oli suurin yksitt\xc3\xa4inen osuus eli 75 l\xc3\xa4sti\xc3\xa4 1660-luvulla ja sen ohella ns. ylim\xc3\xa4\xc3\xa4r\xc3\xa4ist\xc3\xa4 tervaa ainakin saman verran. H\xc3\xa4nell\xc3\xa4 oli Mickel Fantin kanssa my\xc3\xb6s yksinoikeus viinan pienpolttoon Vaasassa. H\xc3\xa4n vei tervan ohella Tukholmaan my\xc3\xb6s voita, traania ja ajoittain viljaa ja toi sielt\xc3\xa4 muun muassa suolaa, rautaa ja kotitaloustarvikkeita. Tukholmassa h\xc3\xa4nen t\xc3\xa4rkein kauppakumppaninsa oli saksalaissyntyinen Johan Hester._NEWLINE_Jesenhausen oli yksi ns. majamiesj\xc3\xa4rjestelm\xc3\xa4n alullepanijoista Vaasan seudulla. Tervaa ja muuta h\xc3\xa4nelle myyt\xc3\xa4v\xc3\xa4ksi tuoneet talonpojat saivat h\xc3\xa4nen kauppakartanossaan majoituksen ja kestityst\xc3\xa4. H\xc3\xa4n maksoi talonpoikien verot liikesuhteiden vakinnuttamiseksi, esimerkiksi 1658 Korsholman kreivikunnan osalta summa oli 6 000 kuparitaaleria. T\xc3\xa4m\xc3\xa4n mukaan h\xc3\xa4nell\xc3\xa4 oli yli sata kiinte\xc3\xa4\xc3\xa4 kauppasuhdetta mainitun alueen talonpoikiin. Vaasan Hermanni oli muutenkin taitava liikemies, jolla oli suuri kaupunkitalo ja joka omisti useita laivoja. Testamentissa h\xc3\xa4nen omaisuutensa arvioitiin 91 000 kuparitaalerin suuruiseksi ja todellisuudessa se lienee ollut viel\xc3\xa4kin suurempi. Jesenhausen testamenttasi omaisuutensa vaimolleen ja Saksassa asuneelle sisarelleen. El\xc3\xa4ess\xc3\xa4\xc3\xa4n h\xc3\xa4n lahjoitti Vaasan kirkolle muun muassa uudet urut ja kynttil\xc3\xa4krunnun sek\xc3\xa4 huomattavan summan rahaa sakariston kunnostukseen._NEWLINE_Jesenhausenin puoliso vuodesta 1637 oli Magdalena Kempe eli Kempus (k. 1670) V\xc3\xa4h\xc3\xa4nkyr\xc3\xb6n Tervajoelta, joka oli skotlantilaisper\xc3\xa4isen kauppiaan Matts L\xc3\xa5ngin leski. Pariskunta, joka oli lapseton, adoptoi Jesenhausenin veljen Petterin pojan Jakobin 1659, joka ei kuitenkaan jatkanut Jesenhausenin liiketoimintaa. T\xc3\xa4m\xc3\xa4n teki sen sijaan h\xc3\xa4nen kauppakumppaninsa Herman Ross (1636-1687), joka avioitui Jesenhausenin toisen veljenpojan Petterin tytt\xc3\xa4ren Margaretan kanssa.'